recursal/SuperWikiNEXT-32B huggingface dataset:
**ירצ'וב** (בפולנית: **Jarczów**.‏ בכתיב יידי: **ירטשוב** הוא כפר, עיר לשעבר, בפרובינציית לובלין בדרום מזרח פולין סמוך לגבול עם אוקראינה, כ-14 קילומטרים מזרחית לטומשוב לובלסקי, שבו התקיימה עד השואה קהילה יהודית משמעותית שהיוותה את הרוב המוחלט של התושבים.

תולדות הקהילה
-------------

לא ידוע מתי הגיעו יהודים לירצ'וב ומאין. בשנת 1863 התגוררו בירצ'וב 203 יהודים, מתוך 231 תושבים בסך הכל. הקהילה הקטנה החזיקה בית כנסת עשוי עץ. רוב היהודים היו בעלי מלאכה או סוחרים זעירים. בין שתי מלחמות העולם גדלה הקהילה לכדי כ-250 נפש.

עם פרוץ מלחמת העולם השנייה מנתה הקהילה היהודית בעיירה כ-300 יהודים. ב-22 בספטמבר 1939 (ערב יום כיפור ה'ת"ש) כבשו הגרמנים את ירצ'וב, ומיד החלו לרכז את היהודים, להעבידם בעבודת פרך ולפגוע בהם.

ב־22 במאי 1942, חג השבועות ה'תש"ב, גורשו יהודי ירצ'וב למחנה ההשמדה בלז'ץ, שם הושמדו רובם המוחלט והקהילה חדלה להתקיים.

לקריאה נוספת
------------

* jarscow פנקס הקהילות פולין (באנגלית).

קישורים חיצוניים
----------------

* jarczow  באתר השטעטל הווירטואלי (באנגלית).

הערות שוליים
------------

1. ↑  יש להבדיל בינה לבין העיר יריצ'וב נובי שבאוקראינה, אשר ביידיש שמה נכתב כ"יריטשוב", "ירוטשוב" ולעיתים גם "ירטשוב".

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"קהילת יהודי ירצ'וב"**.
"**מים**" או "**כובסת קטנה כורעת**" הוא פסל מאת האמן הצרפתי פייר-אוגוסט רנואר. 

הפסל, שנוצר בשנת 1916, מציג דמות נשית של כובסת, היושבת על כד ממנו נוזלים מים. ידה האחת מונחת על ירך הרגל המקופלת וידה האחרת מושטת לפנים ואוחזת בבגד. הפסל משקף שילוב בין הנטייה האימפרסיוניסטית לעיצוב דמות פשוטה העסוקה בפעילות יום-יומית ואת העיצוב החופשי והדינאמי של הדמות, עם ממד אלגורי של ניקוי וטיהור על ידי השימוש בסמל של כד המים הנוזל. 

הפסל נוצר בשנותיו המאוחרות של רנואר, בהן התמקד בפיסול עקב החמרת דלקת המפרקים שלקה בה. לשם עיצוב הפסל נעזר רנואר באסיסטנט בשם רישאר גווינו, שיצר את הדמות על פי הנחיותיו. הפסל נוצק במהדורה גדולה בברונזה ומוצג במקומות שונים כגון מוזיאון ד'אורסה בפריז ומוזיאון ישראל בירושלים ועוד.

קישורים חיצוניים
----------------

* מים: כובסת קטנה כורעת באוסף מוזיאון ישראל
* מים: כובסת קטנה כורעת באתר מוזיאון ד'אורסה (באנגלית)
* מים: כובסת קטנה כורעת(הקישור אינו פעיל) באתר המכון לאמנות של דטרויט (באנגלית).

הערות שוליים
------------

1. ↑  המידות של היציקה במוזיאון ישראל שונות - 27.1x24.6x14.7 ס"מ, דבר המצביע על לפחות שתי מהדורות מפסל זה. ראו: סטפני רחום (עורכת), **אימפרסיוניסטים ופוסט אימפרסיוניסטים - ציור ופיסול מאוסף מוזיאון ישראל**, הוצאת כתר, 2006, עמ' 90-91.
**X-24** היה מטוס ניסוי של ארצות הברית, שפותח במשותף על ידי חיל האוויר האמריקאי וסוכנות החלל האמריקנית נאס"א. מטוס זה בחן תצורות שונות של גוף עילוי, והמידע שהופק מטיסות הניסוי שלו שימש את מתכנני מעבורת החלל של ארצות הברית. תוכנית הניסויים של X-24 התקיימה בין השנים 1963 ל-1974. במסגרת התוכנית נבנו מספר דגמים של מטוס ניסוי זה, על ידי חברת מרטין מרייטה.

X-24A
-----

### תכנון ופיתוח

מטוס הניסוי X-24 היה חוליה נוספת בשורת מחקרים של סוכנות החלל האמריקנית ושל חיל האוויר האמריקני, שבחנו תצורות אווירודינמיות חדשניות שיוכלו לשמש בעתיד מטוסי חלל ומעבורות חלל. התצורה של גוף עילוי מאפשרת יצירת חלק ניכר מהעילוי באמצעות הגוף עצמו, ולא בסיוע כנפיים בעלות שטח גדול. תצורה זו מאפשרת למטוסי חלל לשוב מהחלל כדאונים מהירים, ולנחות בסוף הגלישה על מסלול, בניגוד לאופן החזרה המקובל אז של חלליות, שהשתמשו במצנחים ונחתו בים. טיסות הניסוי של גופי עילוי שימשו גם להוכחת היכולת של טייסים לשלוט בטיסתם של גופים ללא כנפיים.

### תוכנית ניסויי הטיסה

X-24A הוטס 28 פעמים, וטיסותיו תרמו רבות להוכחת הקונספט של חזרת מעבורת חלל מהחלל וטיסה מבוקרת שלה באטמוספירה, עד לנחיתה. 10 טיסות היו בלתי ממונעות ו-18 ממונעות. מטוס ניסוי זה סבל מבעיות שונות של יציבות, וחברת מרטין-מרייטה בנתה את הדגם B, שכלל תצורה שונה לחלוטין של כנף, וגחון שטוח. כל טיסות מטוס הניסוי X-24 לדגמיו השונים התבצעו על ידי הטלתו מתחת לכנפו של מפציץ אמריקני מדגם B-52 בשימוש נאס"א וחיל האוויר של ארצות הברית. מטוסי הניסוי לא היו מסוגלים להמריא בכוחות עצמם.

X-24B
-----

X-24 היה גוף עילוי שהתבסס על קודמיו, במיוחד על התכן של X-24A, אך עם יחס משופר של עילוי לגרר. על מנת לחסוך בתקציב הפרויקט, נמסר מטוס ניסוי X-24A למפעל מרטין-מרייטה, שם עבר הסבה עמוקה שהביאה אותו לתצורת X-24B. הטיסה הראשונה של דגם זה התבצעה ב-1 באוגוסט 1973.

### תוכנית ניסויי הטיסה

X-24B הוכיח כי ניתן לקיים טיסה נשלטת של גוף עילוי בלתי ממונע המושלך מגובה רב. בין היעדים של טיסות הניסוי היו גם נחיתות דיוק על מסלול סלול בבסיס חיל האוויר אדוארדס (בניגוד לרוב הנחיתות של מטוסי הניסוי שבוצעו על משטח עצום ממדים שהיה בעבר קרקעית של אגם). נחיתות אלה היו חיוניות לתוכנית מעבורת החלל. 

בסך הכל בוצעו 36 טיסות ניסוי של X-24B, מתוכן 12 טיסות בלתי ממונעות ו-24 ממונעות.

X24C
----

הצעות אחדות לבניית מטוס ניסוי נוסף ומתקדם יותר מסדרת X-24 נבחנו, כולל הצעת "מפעל הבואשים" של לוקהיד, למטוס שיוכל להגיע למהירות של 8 מאך. לאחר בחינת התועלת שבהמשך הפיתוח, ולאור התקדמות העבודה על מעבורת החלל הוחלט שלא לבנות את גרסה C של מטוס הניסוי.

ראו גם
------

* מטוסי ה-X

קישורים חיצוניים
----------------

ויקישיתוף מדיה וקבצים בנושא **מרטין-מרייטה X-24** בוויקישיתוף
* גלריית תמונות של דגמי המטוס באתר נאס"א

| מטוסי ה-X האמריקניים |
| --- |
| 

|  |
| --- |
| X-1 • ‏X-2 • ‏X-3 • ‏X-4 • ‏X-5 • ‏X-6 • ‏X-7 • ‏X-8 • ‏X-9 • ‏X-10 • ‏X-11 • ‏X-12 • ‏X-13 • ‏X-14 • ‏X-15 • ‏X-16 • ‏X-17 • ‏X-18 • ‏X-19 • ‏X-20 • ‏X-21 • ‏X-22 • ‏X-23 • ‏X-24 • ‏X-25 • ‏X-26 • ‏X-27 • ‏X-28 • ‏X-29 • ‏X-30 • ‏X-31 • ‏X-32 • ‏X-33 • ‏X-34 • ‏X-35 • ‏X-36 • ‏X-37 • ‏X-38 • ‏X-39 • ‏X-40 • ‏X-41 • ‏X-42 • ‏X-43 • ‏X-44 • ‏X-45 • ‏X-46 • ‏X-47 • ‏X-48 • ‏X-49 • ‏X-50 • ‏X-51 • ‏X-53 • ‏X-54 • ‏X-55 • ‏X-56 |

 |

|  |  |
| --- | --- |
| בקרת זהויות עריכת הנתון בוויקינתונים | 
* NARA: 10666577

 |
**מרטין M-130** (באנגלית: **Martin M-130**) היה מטוס נוסעים ימי, מתוצרת חברת גלן ל. מרטין (כיום לוקהיד מרטין). המטוס נבנה במפעלי החברה בבולטימור, במיוחד עבור חברת התעופה פאן אמריקן.

היסטוריה
--------

פיתוח המטוס החל באמצע שנות השלושים בהוראת נשיא חברת פאן אמריקן חואן טריפ. המטוס הראשון טס בדצמבר 1934, והוא כונה "סין קליפר".
המטוס השני טס לראשונה באוקטובר 1936, והוא כונה "פיליפיני קליפר". המטוס השלישי טס לראשונה בנובמבר 1936, והוא כונה "הוואי קליפר".

פאן אמריקן השתמשה במטוסים לטיסותיה ליעדים במזרח הרחוק, זמן הטיסה בין קליפורניה למנילה עמד על שבוע לכל צד.

ביולי 1938 נעלם הוואי קליפר מעל האוקיינוס השקט, בטיסה בין גואם למנילה. במטוס היו תשעה אנשי צוות ושישה נוסעים. הגורם להעלמות לא ידוע.

טווח הטיסה הגדול יחסית למטוסי אותה התקופה, הביא את ממשלת ארצות הברית לגייס את שני המטוסים שנותרו לצורכי הצי האמריקאי בשנות מלחמת העולם השנייה.

בינואר 1943 התרסק הפיליפיני קליפר בעת הגישה לנחיתה בסן פרנסיסקו. המטוס הטיס חיילים מהצי האמריקני, 19 הנוסעים ואנשי הצוות נהרגו.

ב-8 בינואר 1945 נהרס הסין קליפר במהלך הנחיתה בפורט אוף ספיין (טרינידד וטובגו) 23 מתוך 30 הנוסעים ואנשי הצוות נהרגו.

קישורים חיצוניים
----------------

ויקישיתוף מדיה וקבצים בנושא **מרטין M-130** בוויקישיתוף
* על המטוס (באנגלית)
* תמונות המטוסים
* המטוס באתר "Flying clippers" (באנגלית)
**ליסה ולז** (באנגלית: **Lisa Velez**; נולדה ב-15 בינואר 1967) הידועה יותר בשם הבמה שלה **ליסה ליסה**, היא זמרת ושחקנית אמריקאית. היא זכתה לתהילה והצלחה בשנות ה-80 כחלק מהלהקה ליסה ליסה וקאלט ג'אם (אנ').

נעוריה
------

לפי מגזין ספין, ולז נולדה ב-1967 בהלס קיצ'ן בניו יורק כצעירה מבין עשר לאם דתייה, שתמכה במשפחה על ידי שמרטפות, ואב שנעדר מחייהם. ממוצא פוארטו ריקני, ולז למדה לדבר ספרדית בבית ואנגלית בבית הספר. היא שרה במקהלת הכנסייה שלה, בכנסיית הלב הקדוש של ישו, יחד עם שש אחיותיה, והייתה תלמידה בתיכון ג'וליה ריצ'מן במנהטן. בכנסיית הלב הקדוש היא למדה לצד כמה מחבריה העתידיים. בבית הספר היא גם הייתה חלק מקבוצת זמר נודדת ששרה להיטים שהופצו דרך מוטאון ושירים ממחזות זמר ישנים בתיאטראות ברודוויי.

קריירה
------

להקת ליסה ליסה וקאלט ג'אם נוסדה כאשר ולז עברה בהצלחה מבחן בד עבור צוות ההפקה של ברוקלין פול פורס (אנ'). היא פגשה את המתופף מייק יוז בפאן-האוס, מועדון לקטינים במנהטן לשם היא הגיעה כדי להתגלות. היא תיארה את המועדון כ"מקום צעיר, [בו] לא הגישו אלכוהול בכלל, אז די אהבתי את זה. רקדתי הרבה, אך תמיד הייתי מודעת לאן אני פונה, אז הייתי מסתכלת ומבינה מי זה מי, איפה איפה". יוז הבחין בה, חש בכישרון שלה וביקש ממנה לעבור מבחן בד לצוות ההפקה. היא נסעה ברכבת התחתית לבית בברוקלין, נסיעתה הראשונה לרובע, ללא אחיה הבכור המגונן, שלימים היה אמור להפוך לשומר הראש שלה.

דיסקוגרפיה
----------

### אלבומי אולפן

* 1994: *LL77*
* 2009: *Life 'n Love*

קישורים חיצוניים
----------------

ויקישיתוף מדיה וקבצים בנושא **ליסה ליסה** בוויקישיתוף

* ליסה ליסה, במסד הנתונים הקולנועיים IMDb (באנגלית)
* ליסה ליסה, באתר MusicBrainz (באנגלית)
* ליסה ליסה, באתר Discogs (באנגלית)
* ליסה ליסה, באתר Genius

הערות שוליים
------------

1. 1 2  SPIN Media LLC, **SPIN**, SPIN Media LLC, 1988-01. (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb139422616 (data)
* GND: 134867955
* ISNI: 0000 0001 1483 328X
* LCCN: n91109006
* MusicBrainz: 5c41efad-2e5a-40ea-9b4e-aa7b4ee4b390
* NKC: xx0132285
* NSK: 000236810
* VIAF: 164564999
* WorldCat: lccn-n91109006

 |
אין לבלבל עם אין לבלבל ערך זה עם הערך "תלמי (בן פירוס)".
**תלמי** (ביוונית: **Πτολεμαῖος**‏; המאה ה-3 לפנה"ס) היה מלך אפירוס למשך תקופה קצרה.

ביוגרפיה
--------

תלמי היה בנו השני של אלכסנדר השני, מלך אפירוס ואשתו אולימפיאס השנייה, שהייתה גם אחותו. אחותו של תלמי, פתיה, נישאה לדמטריוס השני איטוליקוס, מלך מוקדון. היה לו אח גדול בשם פירוס השני. אין זה מן הנמנע שהוא נקרא על שם דודו תלמי, אחי אמו.

בשנת 242 לפנה"ס מת אביו אלכסנדר, בזמן שהוא ופירוס עוד היו צעירים. אמם אולימפיאס שימשה כעוצרת. זו הייתה תקופה קשה עבור אפירוס, מכל השבטים השונים שהרכיבו את הממלכה, רק שבט המולוסים נותר נאמן לבית המלוכה. גורמים רפובליקניים התעוררו ודרשו לבטל את המשטר המלוכני של אפירוס לטובת משטר רפובליקני. רעב שרר, ובנוסף לכך הליגה האיטולית הכריזה מלחמה. אולימפיאס הצליחה אך בקושי לשמר את קיומה של הממלכה.

כשבגר פירוס, הוא הוכתר כמלך. עם זאת, הוא מת בתאריך לא ברור בנסיבות לא ברורות. תלמי הוכתר כמלך במקומו, אולם גם הוא מת במהרה. נסיבת המוות לא ברורה, יוסטינוס טוען שהוא יצא למסע מלחמה שבמהלכו מת ממחלה, בעוד מפוליאינוס ניתן להבין שהוא נרצח. לאחר מותו עלתה לשלטון אחייניתו דידמאיה השנייה, שגם היא נרצחה במהרה. לאחר מותה הפכה אפירוס לרפובליקה.

הערות שוליים
------------

1. 1 2  יוסטינוס, ספר עשרים ושמונה, 3.
2. ↑  פוליאינוס, "**סטראטגמטה**", ספר שמיני, 52.
**תיכון ויליאם תומאס סמפסון** (באנגלית: **W. T. Sampson High School**, בראשי תיבות: **W.T.S.**) הוא התיכון האמריקאי היחיד שנמצא במדינה קומוניסטית או סוציאליסטית, בית הספר נמצא בבסיס האמריקאי שנמצא במפרץ גואנטנמו שבקובה. הוא מופעל על ידי מחלקת החינוך של משרד ההגנה האמריקאי.

בית ספר הוא אחד מבתי הספר היקרים ביותר בעולם, עם בניין בעלות של כ-65 מיליון דולר והוא כולל מעבדות מחשבים ומדעים, חדרי אמנות ומוזיקה, מגרש ספורט, קפיטריה וחדר כושר.

היסטוריה
--------

בית הספר הוסמך על ידי האגודה המרכזית לבתי ספר ומכללות צפון מרכזית (NCA) וקיבל את אישור ההפעלה של האגודה ב-1931.

הקמפוס השני של בית הספר סמפסון W.T נחנך בטקס רשמי שנערך ב-25 באוקטובר 1956.

משכנו הנוכחי של בית הספר הוא קמפוס מודרני, שנחנך ב-1986.

כיום לומדים בבית הספר כ-167 תלמידים, מרביתם הם ילדי משפחות של חיילים אשר מוצבים בבסיס הצי האמריקאי שבמפרץ גואנטנמו.

בית הספר עבר שיפוץ נרחב, ולאחר השיפוץ בית הספר מכיל מעבדת מחשבים עם גישה לאינטרנט בכל הכיתות.

אחד מהמבחנים שעורך בית הספר באופן קבוע הוא מבחן ה-SAT. שיעור התלמידים בבית ספר שנגשו להיבחן למבחן זה עמד בשנת 2009 על כ-67% מתלמידי בית הספר – לשם השוואה שיעור התלמידים הנגשים לבמחן בכל ארצות הברית עמד באותה שנה על כ-46% מכלל התלמידים.

הערות שוליים
------------

1. ↑  "W.T. Sampson School". CNIC, Naval Station Guantanamo Bay, U.S. Department of Defense. אורכב מ-המקור ב-2010-05-31. נבדק ב-2010-07-09.
2. ↑  "U.S. allocates a whopping $65 million for new Guantánamo school". Miami Herald. נבדק ב-2016-03-22.
3. ↑  "The History of Guantanamo Bay 1494-1964". CNIC, Naval Station Guantanamo Bay, U.S. Department of Defense. נבדק ב-2010-07-13.
**תלמי התשיעי** המכונה **תלמי סוטר** או **תלמי סוטר לתירוס** (ביוונית: **Πτολεμαῖος Σωτήρ Λάθυρος**;‏ 142 לפנה"ס לערך - דצמבר 81 לפנה"ס לערך) היה שליט מצרים העתיקה בתקופה ההלניסטית. תלמי התשיעי היה מלך מצרים במשך שלוש תקופות - 

* 116 לפנה"ס - 110 לפנה"ס;
* 109 לפנה"ס - 107 לפנה"ס;
* 88 לפנה"ס - 81 לפנה"ס.

קורות חיים
----------

מטבע טטרדרכמה עשוי כסף ועליו דמותו של תלמי התשיעי, שנת 109 לפנה"ס.
תלמי התשיעי היה בנם של שליטי מצרים תלמי השמיני וקלאופטרה השלישית. בשנת 116 לפנה"ס, לאחר מות אביו, בחרה אותו אימו למלוך לצידה על מצרים. קלאופטרה נאלצה לבחור בו בשל לחץ ציבורי רב מקרב תושבי אלכסנדריה.

בשנת 118/119 בהיותו נסיך נשא לאישה את אחותו קלאופטרה הרביעית, ייתכן ומנישואים אלה נולד להם בן אחד תלמי השנים עשר (שאולי היה בנו של תלמי התשיעי מפילגש לא ידועה). לאחר מכן נשא לאישה את אחותו קלאופטרה סלנה, ונולדה להם בת אחת ברניקי השלישית.

לאחר שניסה לרצוח את אימו, בספטמבר או אוקטובר בשנת 107 לפנה"ס, הדיחה אותו קלאופטרה השלישית, והמליכה במקומו את בנה הצעיר, תלמי העשירי. בעקבות זאת, תלמי התשיעי נמלט או גורש לקפריסין בשנת 105 לפנה"ס.

בשנת 103 לפנה"ס הוא פלש לארץ ישראל ונחת בחוף שקמונה, לאחר שאלכסנדר ינאי צר על עכו וניסה לכובשה, וחלק מאנשי עכו קראו לו לעזרה. אלכסנדר ינאי יצא לקראתו והם כרתו ברית שבה ינאי יוכל לכבוש את כל שפלת החוף, בתמורה לתמיכה בתלמי במסעו לכיבוש מצרים. ינאי גם שילם לו 400 כיכרות כסף. אך לאחר שתלמי שמע שינאי ניהל במקביל משא ומתן עם אמו קלאופטרה השלישית, הוא פרץ לגליל ופעל בעיקר באזור בקעת בית נטופה: כבש את שיחין, וניסה לכבוש את ציפורי אך נכשל, ופנה לעבר הירדן ונע דרומה, כנראה כדי להגיע למצרים באיגוף. ליד העיר צפון חיכה לו ינאי ושם התנהל הקרב המכריע שבו הפסיד ינאי תבוסה מוחצת. לאחר תבוסה זו קרא ינאי לעזרתה של קלאופטרה שהגיעה לארץ וגירשה את תלמי בחזרה לקפריסין.

תלמי העשירי הודח בשנת 88 לפנה"ס על ידי תושבי אלכסנדריה לאחר שבזז את קברו של אלכסנדר הגדול ותלמי התשיעי חזר להיות השליט.

לאחר מותו של תלמי התשיעי, עלתה לשלטון בתו ברניקי השלישית, שנאלצה להינשא לבנה החורג אלכסנדר - לימים תלמי האחד עשר. תלמי האחד עשר רצח את ברניקי 19 ימים לאחר עלייתו לשלטון.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **תלמי התשיעי** |

* קורות חיים
* קורות חייו מתוך הספר "בית תלמאי" מאת אדווין ביוון משנת 1923.
* קורות חייו של תלמי התשיעי מתוך ספרו של מאהלון סמית'
* תלמי התשיעי, באתר אנציקלופדיה בריטניקה (באנגלית)

| בית תלמי |
| --- |
| 

|  |
| --- |
| תלמי הראשון • תלמי השני • תלמי השלישי • תלמי הרביעי • תלמי החמישי • קלאופטרה הראשונה • תלמי השישי • קלאופטרה השנייה • תלמי השביעי • תלמי השמיני • קלאופטרה השלישית • תלמי התשיעי • קלאופטרה הרביעית • תלמי העשירי • ברניקי השלישית • תלמי האחד עשר • תלמי השנים עשר • קלאופטרה החמישית • ברניקי הרביעית • קלאופטרה השביעית • תלמי השלושה עשר • תלמי הארבעה עשר • תלמי החמישה עשר |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007408179505171
* GND: 133072568
* ISNI: 0000 0000 5320 9300
* LCCN: nr97026533
* VIAF: 46669300
* WorldCat: lccn-nr97026533

 |
**חוק התארים 1963** (באנגלית: **Peerage Act 1963**) הוא חוק של הפרלמנט הבריטי שמאפשר לאצילים לוותר על תוארי האצולה שלהם והנהיג רפורמה בזכאות לחברות בבית הלורדים.

ויתור על תואר
-------------

טוני בן שרצונו לוותר על תוארו שקיבל בירושה הביא לחקיקת החוק
החוק נחקק כתוצאה משתדלנות של טוני בן שהיה חבר בית הנבחרים הבריטי מטעם מפלגת הלייבור. ב-1960 אביו נפטר והוא ירש ממנו את התואר ויקונט סטרנגייט'. כפועל יוצא הוא איבד את מושבו בבית הנבחרים - מכיוון שאדם בעל תואר אצולה לא יכול להיות חבר בו - והפך אוטומטית לחבר בית הלורדים. בן לא היה מרוצה מכך, וכתוצאה משתדלנותו נחקק חוק שמאפשר לאדם לוותר על תואר שקיבל בירושה.

האציל שמעוניין לוותר על תוארו חייב לעשות זאת בתקופה של שנה לאחר שירש את התואר או אם היה צעיר מגיל עשרים ואחד לעשות כך שנה לאחר שהגיע לגיל הזה. אנשים שירשו תואר לפני חקיקת החוק ומעוניינים לוותר עליו צריכים לעשות זאת בטווח של שנה מחקיקת החוק.

הוויתור על התואר הוא בלתי הפיך ומזמן הוויתור בעל התואר לשעבר ואשתו לא זכאים לעשות שום שימוש בתואר או ליהנות מכל הטבה שנובעת מהחזקת התואר, ובאופן דומה לא חלות עליהם ההגבלות שנובעות מהחזקה בתואר האצולה. כמו כן אי אפשר להעניק לאדם שוויתר תואר אצולה העובר בירושה נוסף. עם מותו של האדם שוויתר התואר עובר לאדם הבא אחריו בסדר הירושה לתואר האצולה שעליו הוא ויתר.

בית הלורדים
-----------

מאז האיחוד של ממלכת סקוטלנד וממלכת אנגליה נקבע שלא כל האצילים הסקוטיים יוכלו לשבת בבית הלורדים של המדינה המאוחדת אלא שמספרם יוגבל לשישה עשר, שיבחרו על ידי אצילי סקוטלנד לכהן בבית הלורדים. החוק ביטל את ההסדר הזה והשווה את מעמדם של האצילים בסקוטים בבית הלורדים לזה של האצילים האנגליים והבריטיים.

כמו כן החוק השווה את מעמדן של נשים שירשו תואר אצולה בזכות עצמן (suo jure) למעמדם של עמיתיהן הגברים. קודם לכן נשים שירשו תואר אצולה יכלו לכהן בבית הלורדים.

קישורים חיצוניים
----------------

* החוק בארכיון החקיקה הבריטי
* נוסח החוק המלא (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* UKPARL: d6fECQR6

 |
**שיגעון הברייקדאנס** (באנגלית: '**Breakin**) הוא סרט קולנוע בבימויו של יואל זילברג שיצא לאור בשנת 1984. הסרט העוסק בריקודי ברייקדאנס ובשבירת מוסכמות ומסורות. ההשראה לסרט הגיע מסרט תיעודי גרמני בשם 'Breakin' and Enterin (תרגום: פריצה) העוסק בתרבות ההיפ הופ במועדון **רדיוטרון** שהיה בלוס אנג'לס. רבים מהאומנים והרקדנים המופיעים בסרט 'Breakin' and Enterin שיחקו בסרט שיגעון הברייקדאנס כולל: אייס טי ומייקל בוגלו שרימפ צ'יימברס.

עלילה
-----

קלי (מגולמת על ידי לוסינדה דיקי) היא רקדנית ג'אז צעירה העובדת במסעדת מזון מהיר ומשתוקקת לקבל הכרה כרקדנית. קלי נפגשת עם "אוזון" (מגולם על ידי אדולפו קווינונס) ו"טורבו" (מגולם על ידי מייקל צ'יימברס) - שני רקדני רחוב מוכשרים המשתתפים בקרבות ריקודי רחוב בסגנון ברייקדאנס. קלי מצטרפת אל החבורה ומפתחת רומן עם אוזון. הסוכן של קלי עמל ומנסה לארגן לשלושה מבחני-בד, אך ללא הצלחה. התדמית של רקדני רחוב, לובשי קרעים, בנדנות וצמידי ניטים אינה מטיבה עימם. בעקבות כך, השלושה לובשים חליפות מהודרות וניגשים למבחן בד. בתחילה הבוחנים אינם מוכנים לבחון אותם, אך אוזון אינו מוכן לקבל "לא" כתשובה והשלושה רוקדים למרות מחאותיהם של הבוחנים אשר לבסוף מתלהבים מן הריקוד. בסוף הסרט השלושה משתתפים במופע ריקוד מוזיקלי המבוסס על ריקודי ג'אז וריקודי רחוב.

קישורים חיצוניים
----------------

* "שיגעון הברייקדאנס", במסד הנתונים הקולנועיים IMDb (באנגלית)
* "שיגעון הברייקדאנס", באתר נטפליקס
* "שיגעון הברייקדאנס", באתר AllMovie (באנגלית)
* "שיגעון הברייקדאנס", באתר Rotten Tomatoes (באנגלית)
* "שיגעון הברייקדאנס", באתר Box Office Mojo (באנגלית)
* "שיגעון הברייקדאנס", באתר אידיבי
* "שיגעון הברייקדאנס", במסד הנתונים הקולנועיים KinoPoisk (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 7751055-0
* MusicBrainz release group: e4af4d72-3a77-3431-a342-ad59b92ee8e7

 |
**תיאודור הנדריק ואן דה פֶלְדֶה** (בהולנדית: **Theodoor Hendrik van de Velde** ; ‏ 12 בפברואר 1873, לייוורדן – 27 באפריל 1937 ליד לוקרנו בהתרסקות מטוס) היה רופא וגינקולוג הולנדי ששימש כמנהל המכון הגינקולוגי בהארלם.

ביוגרפיה
--------

ספרו "Het volkomen huwelijk" ("הנישואים המושלמים") משנת 1926 הביא לו פרסום בינלאומי מיידי. הספר דגל בידע ובחושניות בחיים האירוטיים. בגרמניה הגיע "Die vollkommene Ehe" להדפסה של המהדורה ה-42 בשנת 1932, למרות העובדה שהוא הוכנס לרשימת הספרים האסורים על ידי הכנסייה הקתולית.

מטפלת מינית גרמנייה-אמריקאית וניצולת השואה ד"ר רות וסטהיימר, הידועה בכינויה ד"ר רות, אמרה שזה הספר הראשון בנושא מין שהייתה לה הזדמנות לקרוא כמה עמודים ממנו, כשהייתה ילדה בת עשר בפרנקפורט, גרמניה. 

בשוודיה הפרוטסטנטית והסוציאל-דמוקרטית, הספר "Det fulländade äktenskapet" היה ידוע ברבים, אם כי נחשב לפורנוגרפיה ולא מתאים לקוראים צעירים עוד בשנות ה-60. התרגום לאנגלית, "Ideal Marriage: Its Physiology and Technique", היה היצירה הידועה ביותר בנושא זה במשך כמה עשורים, הודפסו מחדש 46 מהדורות, והספר נמכר בהרבה יותר מחצי מיליון עותקים.

בשנת 1905 הראה ואן דה פלדה שנשים מבייצות רק פעם אחת בכל מחזור וסת.

הערות שוליים
------------

1. ↑  "The Forbidden Books of Youth". *The New York Times*. 6 ביוני 1993. `{{cite news}}`:  (עזרה)
2. ↑  "A Brief History of Fertility Charting". *FertilityFriend.com*. נבדק ב-2006-06-18.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007271044805171
* BIBSYS: 17108
* BNE: XX1475897
* CANTIC: a11755453
* CiNii: DA04022763
* GND: 117368903
* ISNI: 0000 0000 8247 3813
* LCCN: n80034458
* LNB: 000043870
* NDL: 00459631
* NKC: jx20041216014
* NLA: 54957018
* NLG: 65833
* NLK: KAC2018H7615
* NSK: 000095686
* NTA: 068468121
* RERO: 02-A012747242
* SELIBR: 200617
* SUDOC: 093955596
* Trove: 1601003
* VcBA: 495/319313
* VIAF: 62522321
* WorldCat: lccn-n80034458

 |
**מקס לידטקה**, (בגרמנית: **Max Liedtke**;‏ 25 בדצמבר 1894 – 1955) היה עיתונאי גרמני וקצין בצבא גרמניה. הוא הוכר כחסיד אומות העולם עקב התנגדותו לחיסול כלל האוכלוסייה היהודית בגטו של פשמישל שבמזרח פולין.

קורות חייו
----------

### ראשית הקריירה

לידטקה נולד ב-Preussisch Holland שבפרוסיה המזרחית (כיום - פסלק Pasłęk בפולין). אביו היה כומר לותרני. הוא סיים בית ספר תיכון בגומבינן (Gumbinnen, כיום גוסב שברוסיה) והחל ללמוד תאולוגיה לותרנית באוניברסיטת קניגסברג, אך כאשר פרצה מלחמת העולם הראשונה גויס לצבא הקיסרי הגרמני. לאחר המלחמה עבד כעיתונאי והתקדם להיות העורך הראשי של עיתון מקומי בגרייפסוואלד (Greifswald). ב-1935 פוטר מתפקידו כעורך בגלל גישתו הביקורתית כלפי הנאצים. ב-1939 גויס לידטקה לצבא הגרמני, הוורמאכט, והוצב בפולין, בבלגיה ובפיראוס שביוון.

### פרשת פשמישל

ביולי 1942 מונה לידטקה כמפקד הצבאי של פשמישל. ביום 26 ביולי 1942, האס אס, הגסטפו וה-GPK (משטרת החזית) התכוננו לפתוח במבצע ה"ישוב מחדש" הגדול הראשון נגד יהודי גטו פשמישל, כחלק ממבצע ריינהרד. שלישו של לידטקה, אלברט בטל (Battel), דרש שיהודים העובדים עבור הצבא הגרמני לא יגורשו, והורה לחסום את הגשר מעל נהר סן, דרך הגירוש היחידה מהגטו. כאשר האס אס ניסו לחצות לצד השני של הנהר, איימו חיילי הוורמאכט בפיקודו של לידטקה לפתוח באש אלא אם ייסוגו. בשעות אחר הצהריים של אותו יום ניתן ההיתר, ויחידה צבאית בפיקודו של בטל נכנסה לאזור המגודר של הגטו ופינתה 80–100 יהודים ובני משפחותיהם לצריפים במפקדה הצבאית המקומית. ליהודים אלה ניתנה חסות של הוורמאכט וכך היו מוגנים מגירוש למחנה ההשמדה בלז'ץ.
לידטקה הודח מתפקידו כמפקד צבאי של פשמישל ב-30 בספטמבר 1942, ככל הנראה בגלל התקרית הזאת. הוא הוצב לארמיית הפאנצרים ה-1, שלחמה באזור הקווקז. לידטקה המשיך בשירות צבאי ובתחילת 1945 פונה לבורנהולם (Bornholm). לאחר סיומה של מלחמת העולם השנייה, הוא הועבר לברית המועצות ונידון על פשע מלחמה שבוצעו לכאורה ברוסיה. לידטקה מת במעצר הסובייטי בשנת 1955.
ב-24 ביוני 1993 הכיר יד ושם באופן רשמי בלידטקה כחסיד אומות העולם.

קישורים חיצוניים
----------------

ויקישיתוף מדיה וקבצים בנושא **מקס לידטקה** בוויקישיתוף
* רשימת חסידי אומות עולם מגרמניה, באתר יד ושם (באנגלית)
* מקס לידטקה - ביוגרפיה וסיפור המעשה, באתר "יד ושם" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 123228758X
* LCCN: n93076035
* VIAF: 36129988
* WorldCat: lccn-n93076035

 |
**מקס ניקו לאונס** (בהולנדית: **Max Nico Léons**;‏ 24 בנובמבר 1921, רוטרדם - 2 בנובמבר 2019, אמסטרדם) היה לוחם התנגדות יהודי-הולנדי בתקופת השואה.

ביוגרפיה
--------

לאונס נולד למשפחה יהודית ליברלית. לאחר כיבוש הולנד בידי גרמניה הנאצית ועם הקמת היודסה ראד, היודנרט בהולנד, הוא סירב לעבוד בה ב-1942. זמן קצר לאחר מכן קיבלה המשפחה הוראה להתייצב לגירוש לפולין. לאונס היה משוכנע שהגירוש הוא למוות, וב-12 ביולי 1942 המליץ להוריו להתחבא.

בתחילת 1943, לאחר נדודים, הגיע לאונס לכפר הפרוטסטנטי ניולנדה, שהשתייך לזרם הרפורמציה ההולנדית (Dutch Reformed Church) (אנ'). בשם הבדוי ניקו (שמו האמצעי) השתלב באוכלוסייה המקומית והצטרף לתנועת ההתנגדות לנאצים בהולנד. הוא עבד עם בנו של הכומר ארנולד דאווס (שפעל גם הוא במסתור). הוא חיפש כתובות באזור עבור מסתתרים חדשים, אירח שם מסתתרים ושמר קשרים כדי לאפשר המשך הסתרתם. לאונס ודאווס, האחד בזהות בדויה והשני במסתור, ניהלו חלק בארגון של יוהנס פוסט (Johannes Post) (אנ'), לוחם התנגדות הולנדי. הם הצילו את חייהם של מאות יהודים, בעיקר ילדים.

באביב 1944 ירד לאונס למחתרת. זמן קצר לאחר מכן נעצר יוהנס פוסט והוצא להורג. בסתיו נעצר דאווס ועונה בשבי.

לאחר המלחמה
-----------

לאחר השחרור, לאונס התאחד עם הוריו, אחיו ואחותו. כל המשפחה שרדה את המלחמה במסתור. לאחר מספר שנים הקים לאונס סוכנות ביטוח.

הוקרה
-----

בשנת 1985 צוין הכפר ניולנדה לשבח על ידי יד ושם בזכות מעשי ההצלה של תושביו. דאווס זכה עוד קודם באות חסיד אומות העולם. ב-23 בנובמבר 2011, היה לאונס הראשון מחוץ לישראל שקיבל את אות המציל היהודי מטעם המרכז העולמי של בני ברית.

ב-4 במאי 2011, לאונס והמלכה ביאטריקס הניחו זר באנדרטה הלאומית בכיכר דאם (אנ') לרגל יום הזיכרון הלאומי.

מקס לאונס נפטר בשנת 2019 בגיל 97.

קישורים חיצוניים
----------------

* על מקס לאונס באתר יד ושם (ע' 5 בחוברת המקוונת)

הערות שוליים
------------

1. ↑  הודעה על פטירתו של לאונס ותקציר קורות חייו (בהולנדית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007394194205171
* GND: 1258832798
* LCCN: n00043294
* NTA: 195502787
* VIAF: 38148594
* WorldCat: lccn-n00043294

 |
**עולימתא שפירתא** היא חידה הנזכרת בספר הזוהר בחטיבת 'סבא דמשפטים' המופיעה על פרשת משפטים.

עיקר ענינו של 'סבא דמשפטים' הוא בבירור נושאים של גלגול נשמות, אך בסיפור המסגרת מופיעות חידות מספר שלא התבארו בזוהר והם עוררו את סקרנותם של פרשנים ומחברים רבים.

החידה בזוהר
-----------

לשון הזוהר - "מהו עולימתא שפירתא ולית לה עיינין, וגופא טמירתא ואתגליא, איהי נפקת בצפרא ואתכסיאת ביממא, אתקשטת בקישוטין דלא הוו." בתרגום לעברית: "מה היא עלמה יפה שאין לה עיניים, וגופה מכוסה וחשוף, בבוקר היא יוצאת וב(סוף ה)יום היא מתכסית, ומתקשטת בקישוטים שאינם קיימים." החידה משולבת בתוך סיפור מסגרת המתאר את החכמים הנפגשים במגדל צור, לאחר שדמות של זקן פלאי מטרידה אותם בדרך תוך שאילת חידות שונות. בהגיעם לאכסניה מתבאר סיפור הדמות והחכמים תוהים דווקא על חידת העלמה היפה אך לא עוסקים בביאורה.

בפרשנות הקבלה
-------------

רבי חיים ויטאל מביא בעץ חיים כטעם לסתימת עיניים בתפילה פרשנות לחידה כסמל לשכינה בפני רחל - "צריך לסתום עיניו בתפלת עמידה עד סוף התפלה, לומר בעיניים סגורות, בסוד עולימתא שפירתא וכו'. אבל עכשיו בערבית כשמתחיל לומר ערבית, חייב לסתום עיניו תיכף, לומר כל התפלה בעיניים סגורות, וסוד הטעם סתימת העיניים נתבאר בסבא פ' משפטים, עולמתא שפירתא דלית לה עיינין, כי הנה רחל נאמר בה, ורחל הייתה יפת תואר ויפת מראה, וזהו עולמתא שפירתא..."

הפרשנות לחידה בחסידות
---------------------

הרב יצחק גינזבורג פירש את החידה בכ-10 פירושים שונים, תוך כדי מיקומם בפרצוף פירושים לכל אחד מהשיטות.

רבי זאב וולף מז'יטומיר תלמידו של המגיד ממזריטש פירש את החידה כסמל לשכינה אותה מקשטים הצדיקים על ידי "אורות הבהירים המלובשים במדרגות התחתונים, גם משם מעלין ניצוצות קדושות, ועושין מהם בחינת קישוטים לשכינה ".
רבי נחמן מברסלב פירש את החידה כסמל לאמונה שאין לעיין אחריה (אין לה עיניים בלשון החידה) והיא ללא טעם אך גלויה לעין המאמין (טמירה ואתגליא)
"ומתקשטת בקישוטין דלא הוו, הינו עיקר קישוטי האמונה, כשמקרבין אצלה בני אדם שלא היו מקורבין לה"

קישורים חיצוניים
----------------

מידע על עולימתא שפירתא בקטלוג "מרחב" של הספרייה הלאומית

הערות שוליים
------------

1. ↑  ספר הזוהר חלק ב', דף צ"ה עמוד א'.
2. ↑  פרי עץ חיים שער מנחה ומעריב פרק ג'.
3. ↑  הרב יצחק גינזבורג, "עולימתא שפירתא דלית לה עיינין", באתר תורת הנפש
4. ↑  ר' זאב וולף מז'יטומיר, **אור המאיר**, דרוש לפסח
5. ↑  ליקוטי מוהר"ן תורה ל"ו.

| ספר הזוהר |
| --- |
| **חלקי הספר** | רעיא מהימנא • תיקוני הזוהר • זוהר חדש • אדרא • אדרא רבא • אדרא זוטא • ספרא דצניעותא |  |
| **דמויות** | רבי שמעון בר יוחאי • רבי אלעזר ברבי שמעון • רב המנונא סבא • רבי חזקיה • הינוקא מכפר סכנין |
| **חיבור ספר הזוהר** | רבי משה די לאון‎ • מטפחת ספרים • רבי יצחק דמן עכו |
| **פירושים** | כתם פז • הסולם |
| **שונות** | כגוונא • בריך שמיה • פתיחת אליהו הנביא • פרישי מדברא • עולימתא שפירתא |
**סמואל לומקס** (באנגלית: **Samuel Lomax**;‏ 2 באוגוסט 1855 – 10 באפריל 1915) היה לוטננט גנרל בריטי, מפקד דיוויזיה בחזית המערבית במלחמת העולם הראשונה, אשר נפצע קשה במהלך קרב איפר הראשון ומת כעבור תקופה קצרה מפצעיו.

ביוגרפיה
--------

### ראשית חייו

לומקס נולד ב-2 באוגוסט 1855 לתומאס ומרי הלן לומקס מפארק גרוב יוקספורד, סאפוק, וביוני 1874 הצטרף לרגימנט ה-90 הסקוטי. בשנת 1877 נסע עם הגדוד לדרום אפריקה והשתתף במלחמות הקוסה, ובשלב האחרון של מלחמת הזולו ב-1878. עם שובו לבריטניה עם הגדוד שלו לומקס הועלה לדרגת קפטן בעקבות הרפורמות בקארדוול ששילבו את הגדוד שלו ברגימנט הרובאים הסקוטיים בשנת 1881. יחידתו לא נקראה לשירות בהודו או במלחמת הבורים והוא לא ראה פעולה נוספת במשך 36 שנה. הוא הועלה לדרגת מייג'ור בשנת 1886, לוטננט קולונל בשנת 1897, וקולונל בשנת 1901. בתחילת 1902, הוא הועבר לתפקיד מטה בקורפוס ה-2, ובשנת 1904 מונה למפקד חטיבה 10. הוא הועלה לדרגת מייג'ור גנרל בשנת 1908, ובשנת 1910 מונה למפקד הדיוויזיה הראשונה. בסוף יולי 1914 קיבל הודעה כי לא יועסק עוד בגלל גילו המתקדם וחוסר הניסיון הצבאי, אולם עם פרוץ מלחמת העולם הראשונה באוגוסט אותה שנה בוטלה ההודעה והוא נשלח עם הדיוויזיה לצרפת.

### מלחמת העולם הראשונה

לומקס פיקד על הדיוויזיה ה-1 במהלך קרב מונס, הקרב הראשון על המארן והקרב הראשון על האן, וב-19 באוקטובר הועלה לדרגת לוטננט גנרל והובטח לו כי ימונה למפקד קורפוס. לומקס פיקד על הדיוויזיה במהלך קרב איפר הראשון, וב-31 באוקטובר נפצע קשה מהתפוצצות פגז במפקדתו. הוא פונה בחזרה לבריטניה, וב-10 באפריל 1915 מת בשנתו בבית החולים בלונדון.

|  |  |
| --- | --- |
| בקרת זהויות עריכת הנתון בוויקינתונים | 
* CWGC: 359468

 |
**דיצרתריום** (שם מדעי: *Diceratherium*; משמעות השם: "בהמה בעלת שתי קרניים") הוא סוג נכחד של יונק ממשפחת הקרנפיים, אשר התקיים במהלך סוף האוליגוקן עד המיוקן של אירואסיה ואמריקה הצפונית 33.9 עד 11.6 מיליון שנה לפני זמננו. רבים מהם התגלו בארצות הברית ממונטנה עד לדקוטה הדרומית, לעיתים בקבוצה גדולה. הוא תואר לראשונה ב-1875 בידי החוקר האמריקאי עותניאל צ'ארלס מארש, על שם שתי הקרניים שבלטו מעל לסתותיו בקרבה רבה אחת לשנייה וייתכן שבלטו רק אצל הזכרים. נמצאו 5 מינים מהסוג.

הדיצרתריום היה קרנף קדום מאוד שהיה קרובו של האצרתריום והסובהירקודון והשתייך לאותה תת-משפחה: Aceratheriinae. הוא הכיל על הגולגולת שלו קרניים קטנות מאוד ולסתות צרות יחסית אך בעלות ניבים ארוכים שנראה נועדו להגנה. השיניים שלו היו דקות וחרוטיות עם דמיון לשיני שפנים והוא הותאם בעיקר ללעיסת עלים. הקרנף הבוגר הגיע לגובה 121 ס"מ ולאורך 231 ס"מ ולמשקל של 1 טון בממוצע, די קטן עבור קרנף אך היה הגדול שביונקי אמריקה הצפונית הקדומה.

למרות מבנה שיניו החרוטי הוא התאים דווקא לתזונה של צמחייה קשיחה ששררה בערבות העשב הקדומות, אך לצד אזורי יער רחבים בהם היו עלים רכים יותר. הקרנף התפתח לתזונה האחרונה בעת המעבר למיוקן. עם זאת הוא לא התאים לתזונה מעשבים קשים יותר וייתכן שבשל כך נכחד.

קישורים חיצוניים
----------------

ויקישיתוף מדיה וקבצים בנושא **דיצרתריום** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* GBIF
 |
**תיאודור דנקר** או **דאנקר** (בגרמנית: **Theodor Dannecker**;‏ 27 במרץ 1913 טיבינגן – 10 בדצמבר 1945 באד טולץ) היה קצין אס אס בדרגת האופטשטורמפיהרר ששימש כ**קצין מיוחד (רפרנט) לענייני יהודים** (Judenreferent או Judenberater) בצרפת תחת פיקודו של אדולף אייכמן. נחשב אחד המומחים וראשי המבצעים של "פתרון הבעיה היהודית".

ביוגרפיה
--------

דנקר סיים לימודים בבית ספר תיכון מקצועי למסחר, עבד במסחר טקסטיל והצטרף למפלגה הנאצית ב-1932. ב-1934 הצטרף לזרוע הצבאית SS-Verfügungstruppe, הגוף שממנו צמח מאוחר יותר הואפן אס אס. הוא שירת בסגל בית המעצר קולומביה האוס בברלין. ב-1935 הצטרף לאס דה בו שובץ למחלקה היהודית (Judenreferat) והיה פעיל בארגון הכפוי של היהודים בווינה.

מספטמבר 1940 ועד יולי 1942 היה דנקר ראש המחלקה היהודית של האס דה בפריז. בתפקידו זה יזם את הקמת הקומיסריאט הכללי לענייני יהודים ואת האוז'י"ף, והיה מעורב בגירוש יהודי פריז להשמדה. ממלא מקומו ומי שהחליף אותו בתפקיד היה היינץ רוטקה (Heinz Röthke).

בפברואר 1942 חזר דנקר לברלין ומונה כקצין הבכיר הממונה על הפתרון הסופי בבולגריה, כולל המחוזות שסופחו לבולגריה מיוון ויוגוסלביה. דנקר היה אחראי לשילוחם של יהודי איטליה בין ספטמבר 1943 לינואר 1944 ויהודי הונגריה במהלך 1944.

ב-9 בדצמבר 1945 נתפס דנקר על ידי כוחות צבא ארצות הברית, ולמחרת התאבד.

לקריאה נוספת
------------

מיכאל בר-זוהר, **הרכבות יצאו ריקות, ההצלה הנועזת של יהודי בולגריה מהשמדה**, אור יהודה, הד ארצי, 1999.

קישורים חיצוניים
----------------

* הסכם בין הקומיסר הבולגרי לענייני יהודים, מר אלכסנדר בלב, לבין מיופה-כוחו הגרמני, קצין אס אס, תיאודור דנקר, באתר יד ושם

הערות שוליים
------------

1. ↑  שואת יהודי צרפת - באתר יד ושם
2. ↑  מונאסטיר בתקופת השואה, באתר יד ושם

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007260390405171
* BnF: cb13326532z (data)
* GND: 119430169
* ISNI: 0000 0000 6674 4695
* LCCN: n97030931
* NTA: 156533952
* SNAC: w6k35w6g
* VIAF: 821715
* WorldCat: lccn-n97030931

 |
**עולם הקולנוע** היה שבועון ישראלי שעסק בבידור, והופיע בין שנות ה-50 ל-שנות ה-70.

היסטוריה
--------

הופעת השבועון החלה באוגוסט 1951, ביזמת הוצאת ש. פרידמן בתל אביב בפורמט של מגזין קודם בשם "קולנוע" שיצא לאור מסוף שנות ה-30 ובמהלך שנות ה-40. השבועון עסק במגוון נושאים הקשורים בבידור בישראל אך במיוחד בהוליווד. השבועון הכתיר עצמו בכותרת "שבועון אינפורמטיבי מצויר לענייני קולנוע ואומנות". השבועון התמקד במיוחד בקולנוע הוליוודי, ופרסם כתבות רכילות על כוכבי הוליווד ותקצירי סרטים שהופקו על ידי האולפנים הגדולים בהוליווד באותה התקופה.

השבועון התבסס על כתבות שהתקבלו ממערכות יחסי הציבור של האולפנים בארצות הברית, וכן על כתבים בחו"ל, חלקם הגדול סטודנטים לקולנוע שלמדו בארצות הברית. הכתב הקבוע צ'סט ראל היה נציג העיתון באירופה, ואף שיחק בתפקידים זעירים בסרטים של במאים כמקס אופולס. כתבי העיתון בארצות הברית היו: אן אברמס ואביק גילבוע בהוליווד, יעקב בעל תשובה ומאוחר יותר חיים קינן בניו יורק. באירופה: ג'רלד קוב לונדון, בני כהן פריז ונתן לביא רומא. עם הכתבים בארץ נמנו: ג. עיטור (תיאטרון ובידור), בינה ברזל (לאשה), יצחק בן נר, (רדיו), עידן תדמור, ישעיהו לויט, חיים קינן ובני דודקביץ' (מוזיקה), ואריה חשביה. על אף תשומת הלב שהקדיש השבועון להוליווד, ניסה השבועון לקדם את אמנות הבמה וחיי התרבות בישראל, ושילב כתבות על הצגות חדשות, על מופעי בידור, ועל טקס בחירת מלכת היופי. בשנות ה-60 היה השבועון מעלה מופעי בידור ב"היכל הספורט" בתל אביב, בהשתתפות "להקות קצב", בהנחיית חיים קינן. הפרס ללהקה הזוכה היה - מנוי שנתי ל"עולם הקולנוע".

על מדורי העיתון נמנו מדור "המכתבים למערכת" (ביולי 1953 שאל הקורא משה נודלמן מתל אביב "האם יודע הצנזור כי בסרט 'יצורים חמודים' המוצג בתל אביב מופיעה בחורה עירומה מדי ערב בערב?". תשובת המערכת הייתה - "יש להניח כי הוא יודע".) "המצלמה המשוטטת" שכללה בעיקר חומר פרסומי שהתקבל מאולפני הסרטים ההוליוודים הגדולים, "עולם הקולנוע מציג את", שהביא מדי שבוע ביוגרפיה אוהדת של כוכב הוליוודי, "שיחת היום בהוליווד", מדור רכילות, "ביקור באולפנים" בו הביא אחד מכתבי החוץ רשמי ביקור באולפן, "מסיפורי הסרטים" שהביא מדי שבוע תקציר של סרט חדש, "במות ובדים" מדור שסקר את הבידור המקומי בישראל, "אורות וצללים" שהיה מדור ביקורת הקולנוע, "מבחן זיהוי" בו הובאה קריקטורה של שחקן מפורסם, שתמונתו הופיע באחד מעמודי העיתון האחרים, "שאל כאוות נפשך" ששימש לשאלות הקוראים, ו"תמונות כבקשתך".

העיתון החזיק מעמד עד לאמצע שנות ה-70, כאשר נדחק על ידי השבועון העולה להיטון, שהתחיל להופיע בשנת 1969. באמצע שנות השבעים התאחד השבועון עם להיטון, והעיתון המאוחד נקרא - "להיטון - עולם הקולנוע" שם שהפך למותג בשדה עיתונות הבידור בישראל. בסוף שנות ה-80 חדל גם העיתון המאוחד מלהתקיים.
**סמואל לידל מקגרגור מת'רס** (באנגלית: **Samuel Liddell MacGregor Mathers**‏; 11 בינואר 1854 - 20 בנובמבר 1918) היה מיסטיקן וסופר בריטי, אשר היה ידוע בעיקר כאחד המייסדים של מסדר השחר המוזהב.

חייו
----

### שנותיו הראשונות

מת'רס נולד ב-8 או ב-11 בינואר 1854, בהאקני שבלונדון. אביו, ויליאם מת'רס, נפטר כשהוא היה עוד ילד. אמו, קולינס, נפטרה בשנת 1885. הוא היה לומד בבית הספר בבדפורד, והיה עובד בבורנמות', זאת לפני שהוא עבר ללונדון לאחר פטירתה של אמו.

אשתו של מת'רס הייתה מוינה מת'רס, אחותו של הפילוסוף אנרי ברגסון.

### מסדרים ואגודות

מת'רס התוודע אל מסדר הבונים החופשיים דרך שכנו אשר עסק באלכימיה, ונחנך באופן רשמי אל המסדר ב-4 באוקטובר 1877. ב-30 בינואר 1878, הגיע מת'רס לדרגת "רב-בונה חופשי". בשנת 1882, התקבל לאגודת צלב הוורד של אנגליה (Societas Rosicruciana in Anglia), אותו הוא עזב בשנת 1903.

### תרגומיו

מת'רס שלט במספר שפות, בין השאר הוא שלט באנגלית, צרפתית, לטינית, יוונית, עברית וקופטית. בזכות שליטתו במספר רב של שפות, ולאור עניינו הרב בתורת הנסתר, תרגם מת'רס מספר טקסטים חשובים מאוד בנושאים מגוונים, בין השאר בנושאי קבלה וכישוף.

פטירה
-----

מת'רס נפטר ב-5 או ב-20 בנובמבר 1918, בפריז. נסיבות מותו אינן ברורות עד עצם היום הזה, ובתעודת הפטירה שלו אף לא צוינה סיבת המוות. אחת הטענות שעלו במהלך השנים היא שהוא נפטר כתוצאה מהשפעת הספרדית.

הערות שוליים
------------

1. ↑  S. L. Mac Gregor Mathers, **The Book of Sacred Magic of Abramelin the Mage**, CreateSpace Independent Publishing Platform, 2009-02, מסת"ב 978-1-4414-6522-1. (באנגלית)
2. ↑  Bertson - Translation into English - examples Spanish | Reverso Context, context.reverso.net
3. ↑  Samuel Liddell MacGregor Mathers - Wikiwand, www.wikiwand.com
4. ↑  WikiVisually.com, wikivisually.com
5. ↑  Thelemapedia: The Encyclopedia of Thelema & Magick | Samuel Liddell MacGregor Mathers, www.thelemapedia.org
6. ↑  Lesser-Key-Solomon, www.amazon.com

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007282959005171
* BnF: cb17046628f (data)
* CiNii: DA0145032X
* GND: 119353776
* ISNI: 0000 0001 2099 3175
* LCCN: n50057836
* NDL: 00555760
* NKC: mzk2009491884
* NLG: 65516
* NLK: KAC200604032
* NTA: 073898953
* SUDOC: 084105550
* Trove: 915572
* VIAF: 15578388
* WorldCat: lccn-n50057836

 |
**דיצרוס** (שם מדעי: *Diceros*; מיוונית: "di" - דו ו-"ceros": קרן") הוא סוג של קרנף בו כלול כיום מין בודד - קרנף צר-שפה (*Diceros bicornis*) המכונה גם קרנף שחור (אף שאיננו באמת שחור). בעבר נכללו בסוג עוד 2 מינים שנכחדו (אם כי המין *Diceros australis* שנוי במחלוקת אם הוא שייך לסוג).

קרנפים אלה בעלי מוצא אפריקני והם התפתחו החל מהמיוקן בערבות עשב וסוואנות, בהם גדלו לממדים גדולים. קרנף צר-שפה מודרני מגיע לגובה בכתפיים של 140–180 ס"מ ולמשקל 800 ל־1,400 ק"ג ולעיתים חריגות אף ל־2,820 ק"ג.

סוג זה הוגדר ב-1821 בידי החוקר ג'ון אדוארד גריי והוא נחשב לפי חוקרים רבים לאביו של הסוג קרנף רחב שפה, בו מצוי כיום הקרנף האפריקני השני בטבע - קרנף רחב-שפה.

מינים
-----

* מין קרנף צר שפה (*Diceros bicornis*)
* *Diceros australis* - נכחד (?)
* *Diceros praecox* - נכחד

קישורים חיצוניים
----------------

ויקישיתוף מדיה וקבצים בנושא **דיצרוס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ITIS
* NCBI
* GBIF
 |

| מפריטי פרסה |
| --- |
| סוסיים |
| סוס | 

|  |  |
| --- | --- |
|  | סוס רמכי (תת-מין: סוס הבית) |
| חמור | ערוד (תת-מין: חמור הבית) • פרא • קיאנג |
| זברה | זברת גרבי • זברה מצויה • זברת הרים |

 |   |
| קרנפים (קרנפיים) |
| קרנף רחב שפה | קרנף רחב-שפה |
| דיצרוס | קרנף צר-שפה |
| דיצרורינוס | קרנף סומטרה |
| קרנף אסייתי | קרנף הודי • קרנף ג'אווה |
| טפיריים |
| טפיר | טפיר בירדי • טפיר הרים • טפיר ברזילאי • טפיר אסייתי • טפיר קבומני |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007551585505171

 |
**Game Cache File** (בקיצור: **GCF**; בשמו הקודם: **Grid Cache File**) הוא פורמט קבצים היסטורי ששימש כקובץ ארכיון שנמצא בשימוש בתוכנת הסטים שבו מאוחסנים קובצי משחקי Steam רשמיים. קובצי GCF יכולים להיות משותפים בין משחקים (לדוגמה: הקובץ half-life.gcf משמש בכל משחקי המנוע GoldSrc) ומאוחסנים בתיקייה Steam\SteamApps (ספריית ברירת המחל למשחקי Steam).

כאשר קובץ GCF נוצר או מתעדכן, שטח האחסון שנדרש נשמר באופן מיידי, וזאת כדי למנוע פיצול חלקים של הקובץ בכונני HDD. תהליך זה יכול להיות איטי, ואפילו לגרום לקיפאת תוכנת הקליינט של סטים במחשבים ישנים וחלשים.

קובצי GCF אינם יכולים להשתנות, ואם כן, תוכנת ה-Steam מתקנת זאת באופן מיידי על ידי סנכרון הקובץ מול השרתים של Steam. אף על פי כן, ניתן לראות את תוכנם. אדם המכנה את עצמו "Nemesis" פיתח ספרייה בשם HLLib, שבין השאר יכולה לקרוא קובצי GCF ואף לחץ את תוכנם וכן פיתח את התוכנה GCFSpace אשר משתמש בספרייה זו. VTFEdit היא תוכנה נוספת אשר יכולה לקרוא קובצי GCF גם כאשר תוכנת ה-Steam רצה, אך כוללת מספר מגבלות. קיימת גם תוכנה בשם VTF Explorer אשר יכולה לקרוא קבצים אלו, לחלץ את תוכנם ואף לאסוף מידע טכני על קובצי GCF שהורדתם לא הושלמה.

פורמט קבצים זה מאפשר הזזת משחקים ממקום למקום בקלות רבה ומוודא שהמערכת ההפעלה לא תבזבז זמן באינדוקס מחדש של קובצי המשחק המועברים וכן מפריד בין קובצי המשחק המקוריים לקבצים מותאמים אישית של המשתמש אשר מאוחסנים בתיקייה "/<שם המשתמש>/<שם המשחק>/".

ב-2013, בעקבות עדכון המכונה "SteamPipe", הפורמט נזנח לטובת פורמט קבצים חדש בשם Valve Package‏ (VPK).

קישורים חיצוניים
----------------

* מידע על פורמט הקובץ בויקית קהילות המפתחים של Valve
* מידע על פורמט הקובץ באתר wunderboy.org
* GCFSpace

הערות שוליים
------------

1. ↑  Grid הוא שם הקוד של התוכנה סטים
2. ↑  Source engine games on SteamPipe, באתר סטים (באנגלית)
**דיפלוצרספיס** (שם מדעי: ***Diploceraspis***; מילולית: "בעל קרניים/מגנים כפולים") הוא סוג של דו-חיים נכחד, מהקבוצה לפוספונדילים שהתקיים באמריקה הצפונית של תחילת הפרם לפני 299 עד 270 מיליון שנה מזמננו. דו-חי זה היה קרוב של הדיפלוקאולוס והיה בעל מבנה גוף דומה, אך הדיפלוקאולוס היה גדול יותר והגיע לאורך של 1 מטר. בסוג זה מתואר מין יחיד - *Diploceraspis burkei*, אשר תואר ב-1952 בידי החוקר ג'יימס ריצ'רד ברבאוור (James Richard Beerbower). מינים נוספים בסוג, ביניהם שנמצאו בנברסקה ואוקלהומה וכן במרוקו אוחדו עם הדיפלוקאולוס.

המאובנים של הדיפלוצרספיס התגלו באוהיו ואלה כללו גולגולת רחבה ושטוחה בצורת בומרנג שהתאימה כנראה לתנועה במים ולחישה בדומה לזו של פטישניים או שאולי עזרה ליצור בהגנה מטורפים. הוא הגיע לאורך של 46 ס"מ, קטן יותר מהדיפלוקאולוס. הוא היה בעל זנב בינוני באורכו, גפיים קצרות וכנראה שהותאם לחיים במים מתוקים. ככל הנראה היה צייד של טרף קרקעי או של דגים קטנים, בדומה לסלמנדרת ענק.

קישורים חיצוניים
----------------

ויקישיתוף מדיה וקבצים בנושא **דיפלוצרספיס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* GBIF
 |

הערות שוליים
------------

1. ↑  May, William J.; Hall, Joseph D. (2016). "First Occurrence of the Diplocaulid Genus Diploceraspis from the Wellington Formation (Lower Permian) of Northern Oklahoma". Transactions of the Kansas Academy of Science. 119 (2): 193–199. doi:10.1660/062.119.0209.
**פרידריך קייסלר** (בגרמנית: **Friedrich Kayßler**;‏ 7 באפריל 1874 – 30 באפריל 1945) היה שחקן תיאטרון וקולנוע גרמני. הוא הופיע ב-56 סרטים בין השנים 1913–1945.

ביוגרפיה
--------

קייסלר נולד בנוירודה שבפרובינציית שלזיה הפרוסית (כיום נובה רודה בפולין). הוא למד בגימנסיה בברסלב (ורוצלב), שם הפך לחבר קרוב של כריסטיאן מורגנשטרן ושל פריץ בבלו. כשסיים את לימודיו בשנת 1893 למד קייסלר פילוסופיה באוניברסיטאות ברסלאו ובמינכן והחל את קריירת התיאטרון שלו בתיאטרון דויטש בברלין בניהולו של אוטו ברהם, בהמשך עבד בתיאטראות העירוניים בגורליץ ובהל.

במרץ 1944 בנו כריסטיאן, שהיה גם שחקן קולנוע פופולרי, נהרג בפשיטת הפצצה של בעלות הברית. קייסלר נבחר לאחד האמנים החשובים ביותר של הרייך השלישי ברשימת גוטבגנאדטן בספטמבר 1944. הוא נהרג במהלך קרב ברלין. במהלך קרב ברלין הוא נרצח על ידי כוחות הצבא האדום בביתו בפרבר קליינמנוב, כשניסה להגן על אשתו.

קישורים חיצוניים
----------------

ויקישיתוף מדיה וקבצים בנושא **פרידריך קייסלר** בוויקישיתוף

* פרידריך קייסלר, במסד הנתונים הקולנועיים IMDb (באנגלית)
* פרידריך קייסלר, באתר AllMovie (באנגלית)
* פרידריך קייסלר, במסד הנתונים הקולנועיים KinoPoisk (ברוסית)
* פרידריך קייסלר, באתר Discogs (באנגלית)

הערות שוליים
------------

1. ↑  Friedrich Kayßler | filmportal.de, www.filmportal.de
2. ↑  Porträt des Schauspielers Friedrich Kayssler by Thomas Staedeli, www.cyranos.ch

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007280286505171
* GND: 118721402
* ISNI: 0000 0000 8367 3331
* LCCN: n86027910
* NKC: xx0271643
* NTA: 072105682
* SNAC: w6wr3k7s
* SUDOC: 119019043
* VIAF: 27866276
* WorldCat: lccn-n86027910

 |
**ויליאם ברט בייר** (באנגלית: **William Bret Baier**; נולד ב-4 באוגוסט 1970) הוא מגיש טלוויזיה ופרשן אמריקאי בערוץ פוקס ניוז, המשמש כמנחה הפוליטי הבכיר בערוץ. מגיש את תוכנית החדשות היומית "Special Report".

ביוגרפיה
--------

בייר נולד ברמסון, עיירה קטנה שבמרכז ניו ג'רזי. הוא גדל בדאנוודי, פרוור של אטלנטה שבג'ורג'יה, וחונך כקתולי. לאחר שסיים את לימודיו התיכוניים בשנת 1988, למד באוניברסיטת דפאו שבאינדיאנה, שם סיים תואר ראשון במדע המדינה ובאנגלית ב-1992.

לפני שהחל להנחות את תוכניתו היומית, "Special Report", שימש ככתב הבית הלבן והפנטגון עבור פוקס ניוז. ברט היום, המנחה הקודם של התוכנית, הודיע בדצמבר 2008 על פרישתו מן התפקיד לצורך קידום למשרה אחרת, ובייר נבחר להחליפו. הוא משמש כמנחה התוכנית מאז ינואר 2009.

בייר נשוי ואב לשני ילדים. הוא מתגורר בפרוור של וושינגטון די. סי. שבמרילנד.

קישורים חיצוניים
----------------

ויקישיתוף מדיה וקבצים בנושא **ברט בייר** בוויקישיתוף
* 

* אתר האינטרנט הרשמי של ברט בייר
* ברט בייר, ברשת החברתית פייסבוק

* ברט בייר, ברשת החברתית טוויטר

* ברט בייר, ברשת החברתית אינסטגרם

* ברט בייר, סרטונים בערוץ היוטיוב
* ברט בייר, באתר פוקס ניוז

|  |  |
| --- | --- |
| בקרת זהויות עריכת הנתון בוויקינתונים | 
* GND: 1203326742
* LCCN: n2014007125
* VIAF: 307427200
* WorldCat: lccn-n2014007125

 |
פירוש נוסף ערך זה עוסק בההילך החוקי של ונואטו. אם התכוונתם לצייר צרפתי, ראו אנטואן ואטו.

**ואטו** הוא ההילך החוקי של ונואטו. הוא נכנס למחזור לאחר קבלת העצמאות בשנת 1982 והחליף את פרנק ההברידים החדשים ואת הדולר האוסטרלי.

הוואטו הוא יחידה מוניטרית בפני עצמו: הוא אינו מתחלק לתת-יחידות כמו מאיות. הסיבה לערכו הנמוך היא שהוא נועד להיות דומה בערכו לפרנק המשמש בקלדוניה החדשה ובפולינזיה הצרפתית.

המטבע מונפק הן בשטרות והן במטבעות. השטרות מונפקים בערכים: 100, 200, 500, 1000 ו-5000 ואטו.

המטבעות מונפקים בערכים הבאים

* ניקל-פליז: 1 (16מ"מ) ; 2 (19מ"מ) ; 5 (23מ"מ)
* ניקל-נחושת: 10 (24מ"מ) ; 20 (28מ"מ) ; 50 (33מ"מ, מטבע גדול)
* ניקל-פליז: 100 (23מ"מ)

שער הוואטו הוא נייד, אך ההנחה היא שהוא קבוע ביחס לסל מטבעות סודי.

תושבי ונואטו משתמשים לעיתים במושג של "דולר" השווה לערך של 100 ואטו, בלי בהכרח לציין לאיזה מטבע בדיוק הם מתכוונים. למרות שאין בנמצא יחידה מוניטרית כזו, היא מקלה את החישובים בסכומים גדולים במטבע בעל ערך נקוב כה נמוך. כך למשל התקציב הממשלתי בסך 6,000,000,000 הוא למעשה בערך חמישים מיליון דולר אמריקאי.

לקריאה נוספת
------------

* Krause, Chester L.; Clifford Mishler (1991). Standard Catalog of World Coins: 1801–1991 (18th ed.). Krause Publications. מסת"ב 0873411501.
* Pick, Albert (1994). Standard Catalog of World Paper Money: General Issues. Colin R. Bruce II and Neil Shafer (editors) (7th ed.). Krause Publications. מסת"ב 0-87341-207-9.

קישורים חיצוניים
----------------

* Coins from Vanuatu
**גאלאנץ** (בסינית מפושטת: **格兰仕**; בפיניין: **Gélánshì**) הוא תאגיד טכנולוגיה סיני העוסק בייצור מכשירי חשמל ביתיים.

החברה מעסיקה כ-50,000 עובדים, ב-13 חברות בת ומפעילה כ-52 סניפים בסין, הונג הונג, יפן, קוריאה, אירופה ואמריקה הצפונית.

המטה הראשי של החברה נמצא בעיר גואנגדונג, סין.

היסטוריה
--------

גאלאנץ הוקמה בשנת 1978 על ידי ליאנג צינדה (Liang Qingde) כחברה למסחר בנוצות ברווז.

בשנת 1992, החלה בייצור ומכירה של מכשירי מיקרוגל לשוק הסיני.

בשנת 1993, החלה בייצור של כ-10,000 מכשירי מיקרוגל כחלק מניסוי.

בשנת 1998, הפכה החברה ליצרנית מכשירי המיקרוגל הגדולה בעולם, כשנתח השוק העולמי שלה עומד על כ-40 אחוזים.

בשנת 1999, היקף הייצור והמכירות של החברה חצה את רף ה-6 מיליון יחידות.

בשנת 2000, החלה בייצור ומכירה של מזגנים.

מזגן של חברת גאלאנץ
בשנת 2002, החלה בייצור ומכירה של תנורים חשמליים.

בשנת 2007, החלה בייצור ומכירה של מוצרי קו לבן: מקררים, מכונות ומייבשי כביסה ומדיחי כלים.

בשנת 2009, הפכה החברה ליצואנית הסינית הגדולה ביותר של תנורים חשמליים.

בשנת 2014, דורגה על ידי צ'יינה דיילי (ChinaDaily) כאחת מיצרניות מכשירי החשמל המובילות בסין.

בשנת 2021, הפכה לבעלת השליטה בחברת ווירלפול (Whirlpool).

בתאריך 29 במאי 2021, נשלח לחלל תנור המיקרוגל הראשון בעולם שפותח על ידי גאלאנץ.

קישורים חיצוניים
----------------

ויקישיתוף מדיה וקבצים בנושא **Galanz** בוויקישיתוף
* 

* אתר האינטרנט הרשמי של Galanz (באנגלית)

* אתר האינטרנט הרשמי של Galanz (בסינית מפושטת)

* אתר האינטרנט הרשמי של Galanz (ביפנית)

* אתר האינטרנט הרשמי של Galanz (בקוריאנית)
* אתר האינטרנט הרשמי של גאלאנץ

הערות שוליים
------------

1. ↑  "Cracking Frontier Markets". *Harvard Business Review*. 2019-01-01. ISSN 0017-8012. נבדק ב-2022-07-16.
2. ↑  Top 10 home appliance makers in China[3|chinadaily.com.cn], africa.chinadaily.com.cn
3. ↑  Galanz to Pay USD316 Million for Majority Stake in Whirlpool China
4. ↑  姜璐, Microwave makes space station feel like home, global.chinadaily.com.cn